Að minnsta kosti 400 einstaklingar af Róma-uppruna búa í dag hér á landi . Þetta staðfestir Sofiya Zahova , rannsóknarsérfræðingur við Stofnun Vigdísar Finnbogadóttur í erlendum tungumálum . Hún er aðalskipuleggjandi árlegrar ráðstefnu Gypsy Lore Society , alþjóðlegra samtaka um málefni Rómafólks , eða sígauna . Ráðstefnan hefur nú staðið yfir frá því á fimmtudag í Veröld – húsi Vigdísar en henni lýkur formlega í dag . Er ráðstefnan sú stærsta sem haldin er í heiminum ; flestir sérfræðingar heims í málefnum Rómafólks sækja ráðstefnuna og þar verða 140 þátttakendur frá 33 löndum . Sofiya , sem er sjálf túlkur fyrir samfélag Rómafólks á Íslandi , segir að líklega séu töluvert fleiri en 400 af Róma-uppruna á Íslandi . Segir hún að samfélag Rómafólks hér á landi hafi lítið sem ekkert verið rannsakað og segir fólk af þessum uppruna vera eins konar huldufólk . Það sé ósýnilegur hópur sem komi til landsins í leit að vinnu og vilji síður láta uppruna sinn í ljós vegna fordóma .